Tânărul pilot sucevean Vladimir Rebenciuc, în vârstă de 8 ani și jumătate, câștigător al Cupei României și vicecampion național de karting în 2023, a concurat zilele trecute la clasa MINI 60 pe circuitul South Garda, din Italia, în cadrul Trofeului "Primavera". Întrecerea care s-a desfășurat în condiții foarte grele, pe o ploaie torențială, a adunat la start 22 de piloți din țări precum Italia, Portugalia, Estonia, Suedia, Slovacia, San Marino, Finlanda, Germania, Cehia, Thailanda și România.
După ce a obținut cel de-al cincisprezecelea timp în calificări, Vladimir a concurat foarte curajos. A recuperat la un moment dat nouă poziții, încheind cursa pe locul opt, ceea ce nu e deloc rău ținând cont de faptul că Trofeul "Primavera" a reprezentat doar al doilea concurs internațional din cariera sa, după Trofeul "Ayrton Senna" de la Napoli, în decembrie, anul trecut.
La doar câteva zile distanță de Trofeul "Primavera", talentatul pilot sucevean va concura la sfârșitul acestei săptămâni tot pe circuitul South Garda, la prestigiosul concurs dotat cu Trofeul "Andrea Margutti", care va strânge peste 70 de piloți pe grila de start. Obiectivul lui Vladimir este să se califice în finală, unde vor accede cei mai rapizi 36 de participanți.
Aceste experiențe îl vor ajuta enorm pe pilotul de la Borțov Racing Team în perspectiva viitoarei ediții a Campionatului Național de karting, ce va începe luna viitoare.